b'\n_START_ARTICLE_\nTuleTulemine\n_START_PARAGRAPH_\nTuleTulemine ehk laulu- ja tantsupeo tuleteekond on ettev\xc3\xb5tmine, mille k\xc3\xa4igus tuuakse laulu- ja tantsupeotuli Tartust Tallinna. Ajalooliselt s\xc3\xbc\xc3\xbcdatakse laulupeo tuli Tartus Narva m\xc3\xa4el laulupeokivi juures. Tule toomist on aastate jooksul korraldatud v\xc3\xa4ga erinevalt: hobustega, autodega ja muud moodi. Tavaliselt on korraldajaks olnud Eesti Meestelaulu Selts._NEWLINE_Enam kui 1000-kilomeetrine teekond kulges Tartust l\xc3\xa4bi Tartu-, J\xc3\xb5geva-, Ida- ja L\xc3\xa4\xc3\xa4ne-Virumaa, J\xc3\xa4rva-, Rapla- ning Harjumaa Tallinna._NEWLINE_Tartu Meeskoor koos naiskooriga Emaj\xc3\xb5e Laulikud sai Eesti Laulu- ja Tantsupeo Sihtasutuse korraldatud avaliku ideekonkursi v\xc3\xb5itmisel austava \xc3\xbclesande viia 2014. aasta laulu- ja tantsupeo tuli Tartust Tallinna. M\xc3\xb5lemal kooril on edukas TuleTulemise korraldamise kogemus aastast 2009, kui ajalooliste vees\xc3\xb5idukitega viidi peotuli Tartust P\xc3\xa4rnusse. Vastutusrikas \xc3\xbclesanne sai teoks ligi saja vabatahtlikuna t\xc3\xb6\xc3\xb6tava koorilaulja toel._NEWLINE_Peotuli s\xc3\xbc\xc3\xbcdati Raadil 15. juuni p\xc3\xa4ikset\xc3\xb5usul ja see j\xc3\xb5udis tantsupeole 4. juuli \xc3\xb5htuks.\n_START_SECTION_\nKorraldajad\n_START_PARAGRAPH_\nEesti Laulu- ja Tantsupeo Sihtasutus, Eesti Rahvatantsu ja Rahvamuusika Selts, Eesti Meestelaulu Selts, Eesti Puhkpillimuusika \xc3\x9ching, Eesti Naislaulu Selts, Eesti Segakooride Liit, Eesti Koori\xc3\xbching, Tartu meeskoor Akadeemiline Emaj\xc3\xb5gi ja Tartu naiskoor Emaj\xc3\xb5e Laulikud.'